《渡江云 昔年情绪》
清代·邹祗谟

昔年情绪，忆绿窗调笑，细语爱吴侬。流苏微响处，自忖风流，人在画屏中。

闲听戍角，声声响、泪滴铜龙。恨当初、并肩花底，衫映石榴红。

匆匆。一时分手，别意如烟，剩酒痕花血，尽思量、罗襦半解，宝髻微松。

鱼函新叠回文字，应还仗、一点轻鸿。销魂地、难忘云树葱胧。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。